
Gyorsacél keménymarása különböző szerszámanyagokkal öttengelyes szerszámgépen.

A kutatásom alkalmával keményfém és köbös bór-nitrid szerszámok használatával végeztem keménymarásokat marógépen öttengelyes megmunkálás segítségével. A mai modern technológiák széleskörű ismerete, alkalmazása és a fejlesztések elengedhetetlen szerepet töltenek be a piacon történő versenyképesség megőrzésében. Napjainkban nagy szerepet játszik a környezettudatosság, költséghatékonyság és a megfelelő minőség biztosítása is nemcsak a termékek által, hanem a gyártási folyamatok közben is egyaránt, ezért ezeket az elveket is figyelembe vettem kutatásom során.
Célkitűzések
A célkitűzéseim közé tartozik a jelenlegi gyártási technológiát megismerve felülvizsgálni esetleges új technológia bevezetésének lehetőségét a véső és fúró hengerlőszerszámok előállításában, feltérképezni az egész gyártási folyamatot, az alapanyag beérkezésétől a szerszám használatbavételéig. A jelenleg használt tervező program (NX12), szerszámgép és szerszám felhasználásának optimalizálása, azáltal, hogy a jelenleg alkalmazott három tengelyes megmunkálás helyett öttengelyes megmunkálást alkalmazok és megvizsgálom a jelenleg használt keményfém szerszámanyag ellenében alternatívát kínáló köbös bór-nitrid szerszámanyagot. Vizsgálatom kiterjed az elérhető legjobb felületi minőség megkeresésére, tengelyirányú erők mérésére, költségek optimalizálására.
Főbb elvek és módszerek:
A kutatásom meghatározásához a Taguchi kísérlet tervezési módszert választottam. Ez a módszer nem elméleti, hanem gyakorlati, tapasztalati tervezési módszereken alapszik, ezért vált egyedülállóan sikeressé a hagyományos módszerekkel szemben. Azért ezt az eljárást választottam, mert a módszer megbízhatatlan és ellenőrizhetetlen körülmények között is jól működik azáltal, hogy a tervezési paramétereket az optimális szintekhez igazítja, így érzéketlen lesz a zavaró tényezőkre, amelyeket nehéz, vagy lehetetlen nyomon követni. A faktoriális kísérlettervezési módszer továbbfejlesztett változata, amely a kísérletek számának csökkentésével a lehető legkevesebb kísérlet lebonyolítását teszi lehetővé, így gyorsabbá válik az optimum elérése. A vizsgálat során meg kellett határoznom a legfontosabb befolyásoló paramétereket, amelyeket a dolgozatom további részeiben ismertetek. A kísérleteket érdemes megismételni azonos körülmények között a pontosabb eredmények elérése érdekében. Előkísérleteket végeztem annak érdekében, hogy jók-e az alapvető felvetéseim és több tapasztalattal kezdhessem el kísérleteimet.

